Το ταλέντο και η θέληση του Στέφανου Τσιτσιπά δεν έχουν όρια, αλλά αυτό είναι πια που το έχουν καταλάβει όλοι στο παγκόσμιο τένις...

Το next big think του αθλήματος ολοκλήρωσε τα ξημερώματα της Κυριακής στη Μαδρίτη την «εξολόθρευση» των τριών κορυφαίων του κόσμου, καθώς μετά τους Νόβακ Τζόκοβιτς, Ρότζερ Φέντερερ πρόσθεσε στη... συλλογή του και τον Ράφα Ναδάλ.

Ο 20χρονος Έλληνας νίκησε ύστερα από αγώνα 2,5 ωρών τον Ισπανό θρύλο μέσα στο «σπίτι» του, στη Μαδρίτη (6-4, 2-6, 6-3) και προκρίθηκε στον τελικό του Masters της ισπανικής πρωτεύουσας, όπου αύριο (12/5, 19:30) θα αντιμετωπίσει τον Τζόκοβιτς.

Ταυτόχρονα, έγινε μόλις ο 14ος αθλητής στον κόσμο που μπορεί να υπερηφανεύεται ότι νίκησε τον Ναδάλ, στη δεύτερη μεταξύ τους αναμέτρηση σε χωμάτινη επιφάνεια.

Η πορεία του στο Όπεν της Μαδρίτης σημαίνει, επίσης, νέο άλμα στην παγκόσμια κατάταξη, αφού από την επόμενη εβδομάδα θα είναι στο νούμερο 7, που αποτελεί ρεκόρ καριέρας.